b'\n_START_ARTICLE_\nKrsto Spalatin\n_START_PARAGRAPH_\nKrsto Spalatin (Ston, 15. listopada 1909. - Sarasota, Florida, 16. prosinca 1994.), hrvatski filolog i pisac.\n_START_SECTION_\n\xc5\xbdivotopis\n_START_PARAGRAPH_\nPoha\xc4\x91ao je klasi\xc4\x8dnu gimnaziju u Zadru, Kotoru, Splitu i \xc5\xa0ibeniku gdje je i maturirao 1927. godine. Od godine 1927. do godine 1931. studirao je romanistiku na Zagreba\xc4\x8dkom sveu\xc4\x8dili\xc5\xa1tu a kao stipendist francuske vlade studirao je na Sorbonni od 1931. do 1932. godine. Doktorirao je 1934. godine na Zagreba\xc4\x8dkom sveu\xc4\x8dili\xc5\xa1tu. Francuski jezik je predavao na IV. mu\xc5\xa1koj realnoj gimnaziji u Zagrebu od 1935. do 1941. godine. Bio je lektor za hrvatski jezik na sveu\xc4\x8dili\xc5\xa1tu u Rimu za vrijeme NDH i kasnije sve do 1948. godine kada odlazi u SAD. Bio je \xc4\x8dlanom utemeljiteljskog Odbora, odbornikom, \xc4\x8dlanom Upravnog odbora Bratov\xc5\xa1tine sv. Jeronima za pomo\xc4\x87 hrvatskim izbjeglicama 19. srpnja 1945. godine. U Americi predaje jezike na Iowa Wesleyan College od 1948. do 1952. a od 1952. do 1975. romanistiku na Marquette University u Milwaukeeju. _NEWLINE_Objavljivao je u iseljeni\xc4\x8dkim publikacijama Hrvatskoj reviji (od 1952. do 1990. godine) i Journal of Croatian Studies a od 1974. povremeno i u zagreba\xc4\x8dkom \xc4\x8dasopisu Maruli\xc4\x87._NEWLINE_Poslije umirovljenja 1975. \xc5\xbeivio je na Floridi. Poginuo je u Sarasoti u prometnoj nesre\xc4\x87i 1994. godine.'